હવે વેન્ટર અને તેની ટીમે પંદર વર્ષની જહેમતને અંતે જે કામ કર્યું તે આ હતું. તેમણે પ્રયોગશાળામાં રસાયણોની મદદથી પહેલાં તો ડીએનએના નાના નાના ટુકડાઓની રચના કરી. પછી તે બધા ટુકડાઓ જોડીને લાંબી ડીએનએની કૃત્રિમ લૂપ બનાવી, જે આજ સુધી બનાવેલા આવા તાંતણાઓમાં સહુથી લાંબી છે. હવે એક કોષ જ પહેલાં જ અસ્તિત્વમાં હતો, તેનું અંદરનું મૂળ ડીએનએ તેમણે કાઢી લીધેલું હતું. તેની જગાએ આ નવું ડીએનએ તેમણે મૂકી દીધું. અને રસપ્રદ ઘટના એ થઇ કે કોષે તે સ્વીકારી લીધું અને આ કોષનું વિભાજન થવા લાગીને બેક્ટેરિયાની આખી એક નવી જ કોલોની રચાઇ ગઇ.